
Szám: 123-411/2022.
Nyilvános ülésen tárgyalandó!

Napirend száma: 123-411/2022.
Képviselő-testület 2022. június 30-i ülésére

Tisztelt Képviselő-testület!

Tárgy:
Döntés a City Water Circles projekt keretében készült „Fenntartható, körkörös vízgazdálkodási stratégiai javaslatok Budapest területére” című és „Akcióterv-ajánlások Budapest területére” című tanulmányok elfogadásáról
I. Előzmények

Zugló Önkormányzata 2019-ben vezető partnerként csatlakozott a City Water Circles (CWC Interreg-CE 1578), magyar nevén Városi Vízkör projekthez. A projektmegvalósítás időszaka 2022. június 30-val zárul. A projektpartnerséget 6 országból 11 szervezet alkotta, Magyarországot Budapest Főváros XIV. Kerület Zugló Önkormányzata (a továbbiakban: Zugló Önkormányzata), valamint a Fővárosi Csatornázási Művek képviselték. A kutatásban résztvevő önkormányzatok, víz- és csatornázási szolgáltatók, kutatóintézetek a városi vízgazdálkodási kihívásokra kerestek válaszokat. 

A projekt vállalása egy fenntartható, körkörös vízgazdálkodást segítő stratégiai javaslat és egy akcióterv ajánlás elkészítése Budapest területére vonatkozóan, a Fővárosi Csatornázási Művekkel (a továbbiakban: FCSM) szoros együttműködésben. 
A projekt során Budapestről készített állapotfelmérés jól mutatja, hogy a lakosság jól ellátott jó minőségű ivóvízzel, kellően magas a szennyvízhálózatra csatlakozók aránya és alapvetően a városi szennyvíztisztítás sem küzd kapacitásproblémákkal, de rámutat arra is, hogy számos jelenlegi folyamat okoz nehézséget a fővárosi vízgazdálkodásban. Egyrészt a városiasodás, és így a csökkenő zöldfelületek aránya jelent alapvető kihívást. Másrészt a klímaváltozás fokozódó jelenléte is komoly problémákat okozhat. 
A projektben 4 fő területet, a dunai árvízvédelem kérdéseit, a Duna időszakosan kritikusan alacsony vízszintjét, a hőmérséklet és hősziget-hatás növekedését, illetve a heves esőzésekből eredő kihívásokat azonosították, mint a klímaváltozáshoz köthető vagy az által fokozódó problémákat. 

A projekt stratégiai javaslatainak összeállítását megelőző kutatásban a megkérdezett szakértők elsődleges problémaként említették a Magyarországon kiemelten jelentkező kapacitás- és költséghiányt, ami fokozottan érinti a közszférát. Ennek megfelelően, a potenciális partnerekkel egyeztetve elsősorban az alacsonyabb költségvetésű, hatásos, de kisebb léptékű akciók kerültek kidolgozásra
A két dokumentumot Zugló Önkormányzata és az FCSM megbízásából a Klímabarát Települések Szövetsége készítette el.

II. Vélemények                                      __________________________________________
A stratégiai javaslat célja, hogy feltárja a nagyvárosi vízmegtartás és víz-újrahasznosítás (szürkevíz-használat) kérdéseit és rávilágítson az éghajlatváltozással járó vízgazdálkodási kihívásokra, továbbá hogy az előremutató, hazai jogszabályoknak megfelelő körkörös gazdaság alapelveihez, valamint a vonatkozó hazai és helyi stratégiákhoz, Európai Uniós szakpolitikákhoz illeszkedő megoldásokat javasoljon. 

Az akcióterv ajánlás a stratégiai javaslatcsomagra épül. A dokumentum a teljesség igénye nélkül törekszik bemutatni azokat az akciókat, amelyek megvalósítása a projektben érintett szereplők koordinációjával, további érintettek bevonásával 2030-ig vállalható. Mivel a vízgazdálkodási rendszert több aspektusában csak átfogó szemlélettel lehet kezelni, ezért a projektben megfogalmazott konkrét stratégiai célkitűzések mellett horizontális, minden területet érintő akciók is megfogalmazásra kerültek. Ezek célja a feltárt problémák jogalkotáson, stratégiaalkotáson és társadalmasításon, illetve ezek kombinációján keresztüli átfogóbb kezelése. 
Mindkét tanulmány szorosan illeszkedik a helyi klímastratégiai tervben (Zöld Zugló Közösségi Klímastratégia, 2021.) megfogalmazott, zöld és kék infrastruktúrákat érintő, adaptációs és felkészülési intézkedési feladatokhoz, valamint hozzájárul a klímavédelmi célok megvalósításához. 

A tanulmányok és bennük foglalt ajánlások Zugló Önkormányzata számára nem járnak közvetlen kötelezettségvállalással, pénzügyi kiadással, azonban hasznos irányadók lehetnek a jövőbeni klímatudatos várostervezési és -rendezési feladatok előkészítésében és megvalósításában, továbbá segítik a Főváros és a kerületek, így Zugló jövőbeni, kapcsolódó szakmai döntéseit is.
Főmérnökség véleménye: Észrevételt nem tesz.
Gazdasági Főosztály véleménye: A Gazdasági Főosztály nem javasol semmilyen költségvetési elköteleződést.
Jogi Főosztály véleménye: Az előterjesztésben közölt adatok, egyéb információk alapján az előterjesztéshez jogi észrevételt nem tesz.
III. Bizottsági vélemények
Az előterjesztést a Városfejlesztési Bizottság tárgyalja.

IV. Döntési javaslat

Budapest Főváros XIV. Kerület Zugló Önkormányzata Képviselő-testülete elfogadja az előterjesztés 1. mellékletét képező határozati javaslatot és a 2.-3. mellékletét képező tanulmányokat. 
Az 1. melléklet szerinti határozathozatal a Magyarország helyi önkormányzatairól szóló 2011. évi CLXXXIX. törvény 47. § (1)-(2) bekezdése alapján egyszerű szótöbbséget igényel. 

Budapest, 2022. június 10.
Horváth Csaba 

polgármester

Mellékletek: 
1. melléklet: Határozati javaslat
2. melléklet: Fenntartható, körkörös vízgazdálkodási stratégiai javaslatok Budapest területére című tanulmány
3. melléklet: Akcióterv-ajánlások Budapest területére című tanulmány
Az előterjesztést készítette:
Szuchy Zsuzsanna osztályvezető (Főmérnökség, Pályázati Osztály)
1. melléklet a 123-411/2022. előterjesztéshez

Budapest Főváros XIV. Kerület Zugló Önkormányzata Képviselő-testülete
……/2022. (…) önkormányzati határozata

a City Water Circles projekt keretében készült „Fenntartható, körkörös vízgazdálkodási stratégiai javaslatok Budapest területére” című és „Akcióterv-ajánlások Budapest területére” című tanulmányok elfogadásáról
1. Budapest Főváros XIV. Kerület Zugló Önkormányzata Képviselő-testülete úgy dönt, hogy elfogadja, a City Water Circles projekt keretében készült „Fenntartható, körkörös vízgazdálkodási stratégiai javaslatok Budapest területére” című és „Akcióterv-ajánlások Budapest területére” című tanulmányokban foglaltakat.
2. Budapest Főváros XIV. Kerület Zugló Önkormányzata Képviselő-testülete elvi hozzájárulását adja, hogy a tanulmányokban foglalt azon ajánlásokat, amelyek Zugló Önkormányzata számára nem járnak közvetlen kötelezettségvállalással, pénzügyi kiadással a jövőben a kerület vízgazdálkodását érintő döntéseknél figyelembe veszi.
Határidő: folyamatos
Felelős: Polgármester (Pályázati Osztály úján)

